Mihalik se ‘moordenaars’ Kersfees agter tralies - Maroela Media
Pete Mahilik is by sy kinders se eksklusiewe private skool doodgeskiet. Foto: ANA
Die drie mans wat van die moord op adv. Pete Mihalik beskuldig word, se borgtogaansoek is Donderdag in die Kaapse landdroshof tot aanstaande jaar uitgestel.
Sizwe Sinzokohle Biyela (26), Nkosinathi Khumalo (31) en die taxibaas Vuyile Maliti (35) word ter wille van hul veiligheid in verskillende gevangenisse aangehou. Dit het tot ŉ lang vertraging gelei nadat beamptes van korrektiewe dienste hulle nie betyds by die hof kon uitkry nie.
Anders as met hul vorige hofverskynings, toe hulle eerste op die hofrol geplaas is, is hulle Donderdag eers kort voor die middagpouse na die hof gebring.
Maroela Media het vroeër berig Mihalik (50) is op kort afstand in die kop geskiet op die oggend van 31 Oktober terwyl hy sy kinders by die private skool Reddam House in Groenpunt aan Kaapstad se Atlantiese kus afgelaai het.
Sy agtjarige seun het ŉ skietwond aan sy kaak opgedoen, maar het intussen herstel. Die advokaat se 17-jarige dogter wat agterin die voertuig gesit het, was ongedeerd.
Die staat meen die moord is vooraf beplan. In die klagstaat beweer die staat dat die beskuldigdes Mihalik met opset geskiet het en dat die misdaad gepleeg is “deur ŉ persoon, groep of persone … in belang van ŉ gemeenskaplike doel of sameswering”.
Landdros Greg Jacobs het die borgtogverhoor tot 15 Februarie aanstaande jaar uitgestel.